באליפות העולם בשחייה שנערכה בברצלונה, ספרד בשנת 2003 זכה האקט ב-5 מדליות, 3 מהן זהב. מדליות זהב, במשחה ל-800 מטר חופשי בתוצאה של 7:43.82 דקות, לפני לארסן ג'נסן מארצות הברית (7:48.09 דקות) ואיגור צ'רבינסקי מאוקראינה (7:53.15 דקות), במשחה ל-1500 מטר חופשי בתוצאה של 14:43.82 דקות, לפני צ'רבינסקי (15:01.04 דקות) ואריק ונדט מארצות הברית (15:01.28 דקות) ובמשחה שליחים 4x200 מטר חופשי בתוצאה של 7:08.58 דקות, לפני ארצות הברית (7:10.26 דקות) וגרמניה (7:14.02 דקות). מדליית כסף, במשחה ל-400 מטר חופשי בתוצאה של 3:45.17 דקות, אחרי ת'ורפ (3:42.58 דקות) ולפני דראגוס קומאן מרומניה (3:46.87 דקות) ומדליית ארד במשחה ל-200 מטר חופשי בתוצאה של 1:46.85 דקות, אחרי ת'ורפ (1:45.14 דקות) והוחנבאנד (1:46.43 דקות).
באולימפיאדת אתונה (2004) זכה האקט ב-3 מדליות. מדליית זהב במשחה ל-1500 מטר חופשי לאחר שהגן על תוארו בשיא אולימפי חדש בתוצאה של 14:43.40 דקות, לפני ג'נסן מארצות הברית (14:45.29 דקות) ודייוויד דייוויס מבריטניה (14:45.95 דקות). שתי מדליות כסף במשחה ל-400 מטר חופשי בתוצאה של 3:43.36 דקות, אחרי ת'ורפ (3:43.10 דקות) ולפני קליט קלר מארצות הברית (3:44.11 דקות) ובמשחה שליחים 4x200 מטר חופשי בתוצאה של 7:07.46 דקות אחרי ארצות הברית 7:07.33 דקות ולפני איטליה (7:11.83 דקות. נוסף לכך, הוא סיים במקום ה-5 במשחה ל-200 מטר חופשי בתוצאה של 1:46.56 דקות, המנצח היה ת'ורפ שקבע שיא אולימפי חדש (1:44.71 דקות).
באליפות העולם בשחייה שנערכה במונטריאול, קנדה בשנת 2005 זכה האקט ב-5 מדליות, 3 מהן זהב. מדליות זהב, במשחה ל-400 מטר חופשי בתוצאה של 3:42.91 דקות, לפני יורי פרילוקוב מרוסיה (3:44.44 דקות) ואוסאמה מלולי מתוניסיה (3:46.08 דקות), במשחה ל-800 מטר חופשי בשיא עולם חדש 7:38.65 דקות (נשבר ב-2009), לפני ג'נסן (7:45.63 דקות) ופרילוקוב (7:46.64 דקות) ובמשחה ל-1500 מטר חופשי בתוצאה של 14:42.58 דקות, לפני ג'נסן ( 14:47.58 דקות) ודייוויס (14:48.11 דקות). מדליית כסף במשחה ל-200 מטר חופשי בתוצאה של 1:46.14 דקות, אחרי מייקל פלפס מארצות הברית (1:45.20 דקות) ולפני ריק ניתלינג מדרום אפריקה (1:46.63 דקות) ומדליית ארד במשחה שליחים 4x200 מטר חופשי בתוצאה של 7:10.59 דקות, אחרי ארצות הברית (7:06.58 דקות) וקנדה (7:09.73 דקות).
באליפות העולם בשחייה שנערכה במלבורן, אוסטרליה בשנת 2007 זכה האקט במדליית כסף אחת במשחה ל-400 מטר חופשי בתוצאה של 3:45.43 דקות, אחרי טיי וואן פארק מקוריאה הדרומית (3:44.30 דקות) ולפני פרילוקוב (3:45:47 דקות). נוסף לכך, הוא סיים במקום ה-6 במשחה ל-800 מטר חופשי בתוצאה של 7:55.39 דקות, כמנצח הוכתר פרזמיסלו סטאנצ'יק מפולין (7:47.91 דקות) לאחר שמלולי המנצח נפסל עקב אימרוץ ובמקום ה-7 במשחה ל-1500 מטר חופשי בתוצאה של 14:59.59 דקות, המנצח היה מאתס סורימוביץ' מפולין 14:45.94 דקות.
באליפות ויקטוריה בשחייה (בריכת 25 מטר) שנערכה במלבורן, ביולי 2008 קבע האקט שיא עולם חדש במשחה ל-800 מטר חופשי בתוצאה של 7:23.42 דקות (שיא העולם הנוכחי).
באולימפיאדת בייג'ינג (2008) זכה האקט בשתי מדליות. מדליית כסף במשחה ל-1500 מטר חופשי בתוצאה של 14:41.53 דקות ובכך לא הצליח לזכות פעם שלישית במשחה זה. המנצח במשחה זה היה מלולי (14:40.84 דקות) שחזר מהשהייה של 18 חודשים בשל אימרוץ ושלישי סיים ריאן קוקרן מקנדה (14:42.69 דקות). בשלב המוקדמות קבע האקט את הזמן המהיר בתחרות בשיא אולימפי חדש (14:38.92 דקות). שלב המוקדמות במשחה זה היה האיכותי ביותר בהיסטוריה של משחה זה ולא פחות מ-12 שחיינים שחו מתחת ל-15 דקות. מדליית ארד במשחה שליחים 4x200 מטר חופשי בתוצאה של 7:04.98 דקות אחרי ארצות הברית שקבעה שיא עולמי חדש (6:58.56 דקות) ורוסיה (7:03.70 דקות). נוסף לכך, הוא סיים במקום ה-6 במשחה ל-400 מטר חופשי בתוצאה של 3:43.84 דקות, המנצח היה טיי וואן (3:41.86 דקות).
בתום המשחקים הודיע האקט על פרישתו משחייה תחרותית.
2015, חזרה לתחרויות.
לאחר פרישה של 6 שנים וחצי השתתף האקט במבחנים האוסטרליים לאליפות העולם וסיים במקום רביעי במשחה ל-200 מטר חופשי והבטיח את השתתפותו במשחה שליחים 4x200 מטר חופשי. באליפות עצמה שנערכה בקאזאן, רוסיה הוא זכה במדליית ארד במשחה השליחים לאחר ששחה בשלב המוקדמות.
חייו האישיים.
באפריל 2007 נישא האקט לזמרת האוסטרלית קנדיס אלי ובספטמבר 2009 נולדו להם תאומים בן ובת. ב-2013 הם התגרשו.
בפברואר 2017 דווח כי האקט סובל מהתמכרויות שונות וכעת מטופל בהתמכרות למשככי כאב. לאחר שאביו לא הצליח להשתלט עליו, הזמין האב משטרה וזו עצרה אותו.
סאשה וויאצ'יץ'
אלכסנדר "סאשה" וויאצ'יץ' (סלובנית: Aleksandar "Saša" Vujačič; קירילית: Александар "Саша" Вујачић, נולד ב-8 במרץ 1984 במריבור, סלובניה, יוגוסלביה) הוא כדורסלן סלובני המשחק בעמדת הקלע בקבוצת אוקסיליום פלקנסטרו טורינו מליגת העל האיטלקית. גובהו 2.01 מטרים.
קריירה.
קריירת מועדונים.
וויאצ'יץ' החל את הקריירה המקצוענית בסניידרו אודינה האיטלקית, בהגיעו לגיל 16, עקב קרבת עיירתו לגבול סלובניה-איטליה. במדי אודינה וויאצ'יץ' הצטיין כשבעונת 2003/04, העמיד ממוצעים של כ-11 נקודות, 4 אסיסטים וחטיפה אחת.
לאחר ארבע עונות, וויאצ'יץ' נרשם לדראפט ה-NBA שנערך בשנת 2004 ונבחר בבחירה מספר 27, בסיבוב הראשון על ידי הלוס אנג'לס לייקרס. וויאצ'יץ' המעיט לשחק בעונתו הראשונה ושותף ב-35 משחקים בלבד. עונה לאחר מכן, בעונת 2005/06, קודם וויאצ'יץ' לחמישייה השנייה הלא רשמית של הקבוצה ושיחק משחקים רבים בניגוד לאשתקד והעמיד ממוצעים סבירים בלבד של 4.5 נקודות, כ-2 ריבאונדים ואסיסט בודד. בסיום העונה, וויאצ'יץ' האריך את חוזהו בקבוצה עד לשנת 2010. וויאצ'יץ' שותף בזכיית הקבוצה באליפות הליגה בעונת 2008/09, לאחר ניצחון בסדרת הגמר על האורלנדו מג'יק. וויאצ'יץ' הועבר באמצע עונת 2010/2011 לניו ג'רזי נטס.
לאחר ששיחק שנתיים עבור אנאדולו אפס, שב לארצות הברית. בפברואר 2014 חתם על חוזה לעשרה ימים במדי לוס אנג'לס קליפרס. הוא שותף בשני משחקים, ועם סיום החוזה הוחלט שלא להאריכו.
קריירה בינלאומית.
וויאצ'יץ' היה חבר בסגלי הנבחרות הצעירות של סלובניה וכיום חבר בסגל הרחב של נבחרת הבוגרים הלאומית של סלובניה. במדיה שיחק באליפויות אירופה ברציפות מאליפות 2007.
חיים אישיים.
וויאצ'יץ' הוא בנם של מאמן הכדורסל, ואשו וויאצ'יץ' ושל מאמנת הכושר דימה סביץ'.
וויאצ'יץ' היה מאורס לטניסאית מריה שראפובה.
סטטיסטיקות קריירה ב-NBA.
נכון לסוף עונת .
מגי ג'ילנהול
מרגלית "מגי" רוּת ג'ילנהול (באנגלית: Margalit "Maggie" Ruth Gyllenhaal; נולדה ב-16 בנובמבר 1977) היא שחקנית, תסריטאית, במאית ומפיקת קולנוע אמריקאית-יהודייה, זוכת פרס גלובוס הזהב לשחקנית הטובה ביותר על תפקידה במיני-סדרה "אישה מכובדת" מועמדת פרס אוסקר לשחקנית המשנה הטובה ביותר על תפקידה בסרט "לב לא שפוי" ; ומועמדת פרס אוסקר לתסריט המעובד הטוב ביותר לשנת 2022 על עבודתה בסרט "הבת האפלה"; אותו גם ביימה והפיקה.
קורות חיים.
ג'ילנהול נולדה במנהטן, ניו יורק בתם של נעמי פונר ג'ילנהול (לבית אצ'ס) וסטיבן ג'ילנהול. השם הפרטי בתעודת הלידה של מגי הוא "מרגלית", שאותו גילתה רק ב-2013, כשאימצה שם משפחה מנישואים. יש לה שני אחים צעירים: השחקן ג'ייק ג'ילנהול ואח למחצה בשם לוק מנישואיו השניים של אביה.
אביה הוא במאי קולנוע ומשורר שהיה מועמד לפרס אמי, ואמה היא תסריטאית ובמאית. אביה, בן לשושלת המלוכה השוודית, הוא ממוצא שוודי ואנגלי, והוא גדל וחונך בכנסייה השוודית.
אמה נולדה בעיר ניו יורק (גדלה בברוקלין), והיא יהודייה, בת להורים יהודים אשכנזים שהיגרו מרוסיה ופולין. בעלה הראשון של אמה היה אריק פונר, היסטוריון ופרופסור ידוע להיסטוריה באוניברסיטת קולומביה. ג'ילנהול הצהירה כי בפן התרבותי היא "גדלה בעיקר כיהודייה", והיא מזדהה כיהודייה. הוריה נישאו ב-1977, והגישו בקשה לגירושין באוקטובר 2008.
ג'ילנהול גדלה בעיקר בלוס אנג'לס ולמדה בבית ספר התיכון הרווארד-וסטלאק. היא בילתה ארבעה חודשים כתלמידה בבית הספר ההררי, בית ספר סמסטריאלי לתלמידי תיכון בוורמונט. ב-1995 היא סיימה את לימודיה בהרווארד-ווסטלייק ועברה לניו יורק כדי ללמוד לתואר ראשון בספרות וחקר דתות של המזרח הרחוק באוניברסיטת קולומביה; שם סיימה את לימודיה בשנת 1999. היא גם למדה משחק לתקופת קיץ באקדמיה המלכותית לאמנות הדרמה (RADA) בלונדון, אנגליה.
קריירה.
ג'ילנהול קיבלה את תפקידה הראשון בגיל 15 בסרט "ארץ המים" שביים אביה. לאחר מכן השתתפה בתפקידים קטנים כולל בעוד אחד מסרטי אביה "גידולי פרא" ב-1998.
בשנת 2000 השתתפה בסרטו של ג'ון ווטרס, "ססיל בי דימנטד".
בשנת 2001 הופיעה לצד אחיה בסרט הקאלט "דוני דארקו".
בשנת 2002 שיחקה בתפקיד קטן בסרטו של ג'ורג' קלוני, "וידויים של מוח מסוכן", בסרטו של ספייק ג'ונז, "אדפטיישן" ובקומדיה "לא יכול בלי". תפקיד הפריצה שלה היה בקומדיה השחורה "המזכירה" משנת 2002. על תפקידה בסרט קיבלה תשבחות ואף מועמדות לפרס גלובוס הזהב בקטגוריית השחקנית הטובה ביותר בסרט מוזיקלי או קומי.
בשנת 2003 שיחקה בסרטו של מייק ניואל "חיוך של מונה ליזה" בתור ג'יזל לוי, ומאוחר יותר באותה שנה בסרט "בית הילדים".
בשנת 2005 השתתפה בסרט "סיפורים קצרים על אהבה", על תפקידה קיבלה מועמדות לפרס אינדפנדנט ספיריט.